b'\n_START_ARTICLE_\nJ. Cole\n_START_SECTION_\nRaniji \xc5\xbeivot i po\xc4\x8detci karijere\n_START_PARAGRAPH_\nJ. Cole je ro\xc4\x91en kao Jermaine Lamar Cole, 28. sije\xc4\x8dnja 1985. godine u Frankfurtu na Majni, Njema\xc4\x8dkoj. Otac mu je slu\xc5\xbeio u ameri\xc4\x8dkoj vojsci. Ve\xc4\x87 s osam mjeseci se preselio u Fayetteville, Sjevernu Karolinu gdje ga je odgajala majka, ujak i ro\xc4\x91ak. Cole je poha\xc4\x91ao srednju \xc5\xa1kolu Terry Sanford gdje je i maturirao 2003. godine. Nakon toga je oti\xc5\xa1ao u New York City poha\xc4\x91ati sveu\xc4\x8dili\xc5\xa1te St. John gdje je studirao komunikacije i poslovanje. Diplomirao je na razini magna cum laude._NEWLINE_J. Cole je po\xc4\x8deo repati s trinaest godina kada ga je ro\xc4\x91ak nau\xc4\x8dio osnove slaganja rime i igre rije\xc4\x8di. Uzori su mu bili Canibus, Tupac Shakur i Eminem, te je Cole po\xc4\x8deo razvijati ljubav kao glavnu temu u svojim pjesmama. Dvije godine kasnije, s petnaest godina ve\xc4\x87 je imao bilje\xc5\xbenice pune tekstova. Nakon toga majka mu je kupila ritam ma\xc5\xa1inu Roland TR-808 na kojoj je sam skladao glazbu. Sa sedamnaest godina je objavljivao pjesme po raznim internetskim forumima pod pseudonimom "Therapist".'